**Dimitar Dushkov Penev** (en búlgaro: *Димитър Душков Пенев*), nado en Mirovyane, Bulgaria, o 12 de xullo de 1945, é un exfutbolista e exadestrador búlgaro. Considerado como un dos mellores defensas búlgaros da historia, militou durante case toda a súa carreira no CSKA Sofia, co que acadou numerosos títulos. Foi 90 veces internacional coa selección de Bulgaria, coa que disputou tres Copas do Mundo (1966, 1970 e 1974). Recibiu dúas veces o premio ao futbolista búlgaro do ano, en 1967 e 1971.

Como adestrador dirixiu en varias ocasións o CSKA Sofia, gañando 12 títulos, e tamén en varias etapas á selección búlgara, coa que alcanzou as semifinais do Mundial de 1994.

É tío do exfutbolista e adestrador Lyuboslav Penev.

Traxectoria
-----------

Debutou como futbolista no Lokomotiv Sofia, onde militou durante dúas tempadas entre 1962 e 1964, gañando na última delas a liga búlgara. A continuación fichou polo CSKA Sofia, club no que militou durante o resto da súa carreira, ata 1977, acumulando 411 partidos e 30 goles. Gañou sete títulos de liga e cinco Copas de Bulgaria co club durante ese período, no que ademais alcanzou as semifinais da Copa de Europa na edición de 1966/67, caendo contra o Inter de Milán de Helenio Herrera. Foi elixido Futbolista Búlgaro do Ano en 1967 e 1971. 

Tras colgar as botas comezou a súa carreira como técnico no Dimitrovgrad. En 1985 comezou un período de cinco anos á fronte do CSKA Sofia, no que gañou tres ligas, tres Copas de Bulgaria e tres Copas do Exército Soviético, ademais da primeira edición da Supecopa de Bulgaria. Os seus logros co club valéronlle o nomeamento como adestrador da selección de Bulgaria, cargo que ocupou brevemente en 1989 e máis tarde dende 1991 ata 1996, clasificando o equipo para a Mundial de 1994. O equipo búlgaro realizou o mellor Mundial da súa historia, alcanzando as semifinais, onde foi eliminado pola Italia de Arrigo Sacchi. 

Posteriormente pasou polos bancos do Al Nassr de Arabia Saudita, o Spartak Varna, de novo o CSKA e o Liaoning chinés. En 2007 foi nomeado seleccionador de Bulgaria por segunda vez. O seu balance total como seleccionador búlgaro foi de 55 partidos, con 25 vitorias, 15 empates e 15 derrotas. Máis tarde adestrou durante dúas etapas máis o CSKA, ata 2012.

Como adestrador destacou pola súa confianza nos futbolistas novos, facendo debutar nos seus equipos a numerosos talentos, entre eles Hristo Stoichkov, Emil Kostadinov, Lyuboslav Penev, Martin Petrov, Stiliyan Petrov ou Dimitar Berbatov.

É presidente de honra do CSKA Sofia e do modesto Nottingham United FC.

Palmarés
--------

### Como futbolista

Lokomotiv Sofia
* **Liga búlgara (1):** 1963/64.

CSKA Sofia
* **Liga búlgara (7):** 1965/66, 1968/69, 1970/71, 1971/72, 1972/73, 1974/75, 1975/76.
* **Copa de Bulgaria (5):** 1964/65, 1968/69, 1971/72, 1972/73, 1973/74.

Individual
* **Futbolista Búlgaro do Ano (2):** 1967, 1971.

### Como adestrador

CSKA Sofia
* **Liga búlgara (3):** 1986/87, 1988/89, 1989/90.
* **Copa de Bulgaria (4):** 1986/87, 1987/88, 1988/89, 1998/99.
* **Copa do Exército Soviético (3):** 1985/86, 1988/89, 1989/90.
* **Supercopa de Bulgaria (2):** 1989, 2008.

Notas
-----

1. ↑  "Dimitar Penev - International Appearances". *rsssf.com* (en inglés). Consultado o 1 de abril de 2022.
2. ↑  "Dimitar PENEV". *FIFA* (en inglés). Arquivado dende o orixinal o 2 de xullo de 2012. Consultado o 1 de abril de 2022.
3. ↑  "Inter 1 - 0 CSKA Sofia". *besoccer.com* (en castelán). Consultado o 1 de abril de 2022.
4. ↑  "Това е Димитър Пенев" (en búlgaro). 15 de abril de 2007. Consultado o 1 de abril de 2022.
5. ↑  "за главен мениджър" (en búlgaro). 6 de marzo de 2009. Arquivado dende o orixinal o 13 de marzo de 2009. Consultado o 1 de abril de 2022.
6. ↑  "Penev Becomes Nottingham United President!" (en inglés). Novembro de 2010. Arquivado dende o orixinal o 13 de novembro de 2010. Consultado o 1 de abril de 2022.

Véxase tamén
------------

### Ligazóns externas

* Datos do xogador no sitio web do CSKA Sofia *(en inglés)*.
* Datos do xogador en Transfermarkt *(en inglés)*.
* Datos do adestrador en Transfermarkt *(en inglés)*.

|  |  |
| --- | --- |
| Control de autoridades | 
* Wd: Q562386
* WorldCat
* VIAF: 79426253
* GND: 11947168X
* FIFA: 76175
* NFT: 21257
* Transfermarkt: 143319
* UEFA: 42410
* Worldfootball: dimitar-penev

 |